钦定古今图书集成/明伦汇编/官常典/第689卷 > 危昭德
## 钦定古今图书集成/明伦汇编/官常典/第689卷 > 危昭德

按《宋史》本传：昭德，昭武人。宝祐元年进士。历官为史
馆检阅、校勘武学谕、宗正寺簿，兼崇政殿说书，迁秘
书郎。疏言：“国之命在民，民之命在士大夫。士大夫不
廉，朘民膏血，为己甘腴，民不堪命矣。”又言：“愿陛下与
二三大臣察利害之实，究安危之本，明诏郡国，申严
号令，俾急其所急。凡荒政之当举者，不可一日而置
念。缓其可缓，凡苛赋之肆扰者，易为此时之宽征，固
结人心，乃所以延天命也。”又言：“愿陛下举考课之事，
内以责诸弹纠之职，外以责诸监司郡守之计。贪浊
昏庸，固在必惩，廉能正直尤当示劝。察之精则黜陟
之咸服，行之力则观听之具孚，而课吏之实得矣。”进
兼侍讲。又言：“民者邦之命脉，欲寿国脉，必厚民生；欲
厚民生，必宽民力。”且条上《厉民四敝》。又言：“愿陛下为
万世根本之虑，为一时仓卒之防，必求安节之亨，毋
招不节之咎。节之又节，则宫闱之费差省，帑藏之积
自充，上用足而下不匮矣。”又乞：“察欣瘁休戚之故，酌
利害损益之宜，孰为当因，孰为当革，孰为可罢，孰为
可行，则折衷泉货而远近便，开通关梁而商贾行，下
修身奉法之诏而吏得自新，出输仓助贷之令而民
免贵籴；窒墨敕之门而无宫府黜陟之异，止轮台之
议而无疆界彼此之分，则气脉苏醒，意向翕合矣。”迁
起居舍人兼国史编修、实录检讨，寻迁殿中侍御史。
谏作《宗阳宫》，权工部侍郎兼同修国史、实录院，乞致
仕，特转一官。昭德在经筵，以《易》《春秋》《大学衍义》进讲，
反复规正者甚多，所著《春山文集》。子彻孙，咸淳元年
进士。